text: Sprængstof gemt i have i over 20 år
  04 november 2015 kl. 13.48
  40 kilo dynamit er fundet i en sommerhushave ved Kollund. Politiet mener, at det har ligget nedgravet i 20-25 år.
  - Først troede vi faktisk ikke på det.
  Vicepolitiinspektør Jan Lambertsen fra Syd- og Sønderjyllands Politi blev noget overrasket, da han fik en melding om, at 40 kilo sprængstof skulle være begravet i en have ved et sommerhus i Kollund.
  - Der blev nævnt en stor mængde, og hvorfor skulle det lige være på en sommerhusgrund, spørger han undrende.
  Men den var god nok. En nu afdød mand har ifølge politiet nemlig gravet de 40 kilo dynamit ned ved sommerhuset, som han havde lejet.
  - Det er ikke engang en ejer, vi har med at gøre. Han havde lejet sommerhuset, så det er noget af en speciel sag, forklarer vicepolitiinspektøren til TV SYD.
   Manden havde en virksomhed, hvor han havde lovlig adgang til sprængstoffet.
  - Ud fra tilstanden af sprængstoffet gætter vi på, at det er 20-25 år siden, det blev gravet ned, siger Jan Lambertsen.
  Sprængstoffet er ikke farligt i sig selv, med mindre det kommer i kontakt med åbent ild, en sprængsnor eller en detonator, forklarer politiet. Hvorfor det var gravet ned i haven, har de ingen forklaring på.
  Der vil ikke foregå en yderligere efterforskning, siger vicepolitiinspektøren:
  - Sagen er helt slut, og sprængstoffet er bortsprængt.
  
  